作者:劉仙倫
標題:賀新郎
內容:翠蓋籠嬌面。記當年、沈香亭北，醉中曾見。見了風流傾國豔，紅紫紛紛過眼。算好處、何嫌春晚。誰把天香和曉露，倩東君、特地勻嬌臉。千萬朵，開時遍。隔花聽取提壺勸。道此花過了，春歸蝶愁鶯怨。挽住東君須醉倒，花底不妨留戀。待喚取、笙歌一片。最愛就中紅一朵，似狀元、得意春風殿。還惹起，少年恨。